Vrystaatstudent wen met haar gedig in Afrikaans | Netwerk24
Vrystaatstudent wen met haar gedig in Afrikaans
Lynthia Julius (middel) het die Afrikaanse wengedig in die Avbob-poësieprojek geskryf. Frik Rademan (uitvoerende hoof van Avbob) en dr. Mantoa Motinyane (Xhosa-redakteur van die projek), wens haar geluk.Foto: Brand et al
’n Filosofiestudent aan die Universiteit van die Vrystaat (UV) is die wenner in die Afrikaanse afdeling van die nasionale Avbob-poësieprojek.
Dié projek het in vier maande meer as 20 000 inskrywings in al 11 amptelike tale ontvang.
Lynthia Julius (25) se gedig “Vir Al Jarreau” is as die wenner aangewys. Susan Smith, digter en lektor, se “Passaat” was tweede en Herman Lategan, joernalis en skrywer, se “Vir ’n bidsprinkaan” derde.
Caroline Archer van Pretoria is die wenner in die Engelse afdeling met “Puppet Master”, met Helen Moffett (“Brain MRI”) as die naaswenner en Mfundo Mthombeni (“It’s been too Long”) derde.
Die wenners in die ander taalkategorieë is Queen Mahlangu (Ndebele), Nolusindiso Penxa (Xhosa), Kutsi Mpanza (Zoeloe), Tieho Mkhendane (Sotho), Mosima Phakane (Pedi), Nthabiseng Motete (Tswana), Thembi Gwebu (Swati), Ngwedzeni Tshovhota (Venda) en Mashimbye Hluvukani (Tsonga).
Die voorgeskrewe temas was “liefde”, “hoop en vertroosting”, “geboorte”, “dood” en “verlies”.
Van die 20 774 gedigte wat ontvang is, is 3 099 op www.avbobpoetry.co.za gepubliseer. Die wenner en naaswenner se gedig in elke taal is in ’n bloemlesing,I Wish I’d Said, opgeneem.
Die Avbob-poësiekompetisie vir 2018 begin op 1 Augustus en duur tot 30 November.
Vir meer inligting, besoek www.avbobpoetry.co.za.
Die bloemlesing kan by www.naledi.online bestel word. – Marlene Malan